ΓΡΑΠΤΗ ΕΡΩΤΗΣΗ E-1743/97 υποβολή: Jaak Vandemeulebroucke (ARE) προς την Επιτροπή (23 Μαΐου 1997)

Θέμα: Οι χρησιμοποιούμενες γλώσσες και τα μέσα εφαρμογής των ευρωπαϊκών κανόνων CEN/CENELC

Η CEN/CENELEC είναι μία ευρωπαϊκή επιχείριση που επιδοτείται από την Ένωση και είναι επιφορτισμένη με την εκπόνηση των κοινοτικών κανόνων σε διαφόρους τομείς δραστηριοτήτων.

Οι επιχειρήσεις υποχρεούνται να τηρούν τους κανόνες αυτούς οι οποίοι δεν διατίθενται προφανώς παρά μόνο σε τρεις γλώσσες: τη γαλλική, την αγγλική και τη γερμανική.

Ως συνέπεια τούτου, οι εγκατεστημένες σε αλλόφωνες περιοχές επιχειρήσεις οφείλουν να συμμορφούνται με κανόνες που είναι διατυπωμένοι σε διαφορετική από την οικεία γλώσσα εργασίας, γεγονός που συνιστά διάκριση εις βάρος τους έναντι των επιχειρήσεων των οποίων η γλώσσα εργασίας συμπίπτει με μία από τις προαναφερθείσες γλώσσες.

Επιπλέον, ο βελγικός νόμος της 31ης Μαΐου 1961 σχετικά με τη χρήση των γλωσσών σε νομοθετικά θέματα, καθώς και κατά την υποβολή, τη δημοσίευση και τη θέση σε ισχύ των νόμων και των κανονισμών (Ε.Ε. της 21.6.1961), ορίζει συγκεκριμένα ότι στο Βέλγιο όλα τα νομοθετικά κείμενα δημοσιεύονται συγχρόνως στη γαλλική και την ολλανδική. Εφόσον οι κανόνες που θεσπίζει η CEN/CENELEC δεσμεύουν νομικώς τις βελγικές επιχειρήσεις θα ήταν, ει μη τι άλλο, λογικό να δημοσιεύονται επίσης και στην ολλανδική.

Μπορεί να ανακοινώσει η Επιτροπή:

1. Ποιές συγκεκριμένες διατάξεις παρέχουν στην CEN/CENELEC την εξουσιοδότηση να εκπονεί ευρωπαϊκούς κανόνες;

2. Κατά πόσο οι κανόνες αυτοί είναι δεσμευτικοί από νομική άποψη;

3. Εάν όντως είναι δεσμευτικοί, συμμερίζεται η Επιτροπή την άποψη ότι θα πρέπει να δημοσιεύονται σε όλες τις επίσημες γλώσσες της Ένωσης, όπως ακριβώς και τα κείμενα των ευρωπαϊκών οδηγιών, κανονισμών και αποφάσεων;

4. Πιστεύει ή όχι η Επιτροπή ότι οι κανόνες της CEN/CENELEC οφείλουν να τηρούν τη βελγική νομοθεσία περί γλωσσικού καθεστώτος;

Απάντηση του κ. Bangemann εξ ονόματος της Επιτροπής (10 Ιουλίου 1997)

1. Η Ευρωπαϊκή Επιτροπή Τυποποίησης (CEN) και η Ευρωπαϊκή Επιτροπή Ηλεκτροτεχνικής Τυποποίησης (Cenelec) επεξεργάζονται πρότυπα κατά βάση μόνο όποτε υφίσταται στους κύκλους της οικονομίας ενδιαφέρον για μια συγκεκριμένη τυποποίηση. Η τυποποίηση αποτελεί ζήτημα που εναπόκειται στη διακριτική ευχέρεια των οικονομικών κύκλων.

Οι CEN και Cenelec αποτελούν διεθνείς ενώσεις που λειτουργούν με βάση το βελγικό δίκαιο. Μέλη τους είναι οι εθνικοί οργανισμοί τυποποίησης όλων των κρατών μελών της Κοινότητας και των χωρών ΕΖΕΣ. Πρόσφατα έγινε μέλος της CEN ο τσεχικός οργανισμός τυποποίησης. Με βάση την οδηγία 83/189/ΕΟΚ σχετικά με την καθιέρωση διαδικασίας πληροφόρησης στον τομέα των τεχνικών προτύπων και προδιαγραφών ((ΕΕ L 109 της 26.4.1983. )), όπως τροποποιήθηκε τελευταία με την οδηγία του Συμβουλίου 94/10/ΕΚ ((ΕΕ L 100 της 19.4.1994. )), η CEN, η Cenelec - και στον τομέα των τηλεπικοινωνιών - η ETSI (Ευρωπαϊκό Ινστιτούτο Τηλεπικοινωνιακών Προτύπων) αναγνωρίστηκαν επίσημα ως ευρωπαϊκά ινστιτούτα τυποποίησης.

2. Επειδή τα πρότυπα καταρτίζονται από ιδιωτικούς οργανισμούς, δεν είναι νομικώς δεσμευτικά. Σε ορισμένες περιπτώσεις, οι ευρωπαϊκές και οι εθνικές νομοθετικές αρχές δύνανται να υπαγάγουν τη χρήση των προτύπων σε νομικές δεσμεύσεις.

3. -4. Με βάση τους εσωτερικούς κανόνες των CEN και Cenelec, τα μέλη τους υποχρεούνται να μεταφέρουν στο εθνικό τους σύστημα τυποποίησης τα υιοθετούμενα ευρωπαϊκά πρότυπα. Παράλληλα, πρέπει να αναστέλονται τυχόν αντίθετα εθνικά πρότυπα στον ίδιο τομέα εφαρμογής, ενώ δεν επιτρέπεται να εκδίδονται νέα. Εναπόκειται στη διακριτική ευχέρεια και εξαρτάται από το εθνικό δίκαιο σε ποια γλώσσα τα μέλη των CEN και Cenelec θα μεταφέρουν το ευρωπαϊκό πρότυπο στο εθνικό τους σύστημα τυποποίησης. Με εξαίρεση τα πρότυπα στον τομέα της τεχνολογίας πληροφοριών και επικοινωνιών, κανονικά τα πρότυπα γίνονται διαθέσιμα στη γλώσσα της χώρας του εθνικού ινστιτούτου τυποποίησης. Δεν επιτρέπεται να γίνεται σύγχυση μεταξύ της υποχρέωσης μεταφοράς που υπέχει το μέλος των CEN και Cenelec και τυχόν υποχρεώσεως εφαρμογής των χρηστών του προτύπου.